Der er praktisk talt ikke en facitliste for den ”rigtige” løn. Det skyldes, at din løn er en del af den pakke, som dine løn- og ansættelsesvilkår udgør. Du kan bruge KS's lønberegner til inspiration og til at finde de ”almindelige” lønniveauer. Men det er vigtigt at huske, at lønberegneren kun er et udgangspunkt i forhold til din generelle markedsværdi. Du skal finde argumenterne i dine egne resultater, kvalifikationer og kompetencer, erfaring og uddannelse. Dette skal du sammenholde med de funktioner og ansvarsområder, der ligger i dit (nye) job. Dette giver dig også – alt andet lige - et fingerpeg om, hvor du bør ligge i forhold til gennemsnittet eller medianen: Hvis du for eksempel er højt specialiseret i forhold til jobindholdet, har et stort ansvar eller har dokumenteret særlige resultater, skal du måske kigge på 75- eller 90 %-fraktilen og ikke gennemsnittet eller medianen. Husk også at inddrage branchetal (s. 14), som siger noget om forskelle i lønniveauer mellem de forskellige brancher. Vi sidder i KS klar til at rådgive om og sparre med dig om den rigtige løn!